SK Úradný vestník Európskej únie C 177/13

STANOVISKO RADY

z 8. marca 2005

k aktualizovanému konvergenčnému programu Maďarska na roky 2004 – 2008

(2005/C 177/05)

RADA EURÓPSKEJ ÚNIE,

so zreteľom na Zmluvu o založení Európskeho spoločenstva,

so zreteľom na nariadenie Rady (ES) č. 1466/97 zo 7. júla 1997 o posilnení dohľadu nad stavmi rozpočtov a o dohľade nad hospodárskymi politikami a ich koordinácii (1), a najmä na jeho článok 9 ods. 3,

so zreteľom na odporúčanie Komisie,

po porade s Hospodárskym a finančným výborom,

PRIJALA TOTO STANOVISKO:

Rada 8. marca 2005 preskúmala aktualizovaný konvergenčný program Maďarska, ktorý sa týka obdobia rokov 2004 až 2008. Program zodpovedá požiadavkám na údaje podľa kódexu pravidiel pre obsah a formu programov stability a konvergenčných programov. Program obsahuje všetky povinné údaje (2), avšak jeden nepovinný údaj (dlhodobé výdavky na zdravotnícku starostlivosť) v ňom chýba.

Makroekonomický scenár, z ktorého vychádza aktualizovaný program, predpokladá postupný rast reálneho HDP z 3,9 % v roku 2004 na 4,6 % na konci programového obdobia. Na základe informácií dostupných v súčasnosti je možné usúdiť, že tento scenár vychádza z relatívne optimistických predpokladov. Aktualizované prognózy týkajúce sa inflácie sa zdajú byť vo všeobecnosti realistické.

Rada 5. júla 2004 rozhodla, že v Maďarsku existuje nadmerný schodok, a odporučila, aby sa odstránil do roku 2008. V aktualizovanom programe sa predpokladá tento vývoj schodku: 4,4 % HDP v roku 2004, 3,6 % v roku 2005, 2,9 % v roku 2006, 2,2 % v roku 2007 a 1,6 % HDP v roku 2008. Tieto údaje sú v súlade s rozhodnutím Eurostatu z 23. septembra 2004, ktoré povoľuje až do fiškálneho oznámenia v marci 2007 dočasnú reklasifikáciu druhého dôchodkového piliera v rámci verejných financií. Maďarské orgány sa rozhodli využiť túto možnosť a uviedli čísla o schodku verejných financií bez nákladov na druhý pilier, ktoré vznikli reformou dôchodkového systému v roku 1998. (3) V aktualizovanom programe sa dodržiava cieľový dátum odstránenia nadmerného schodku. Po odhadovanej konsolidácii o 0,9 percentuálneho bodu HDP v roku 2004 sa na zostávajúce roky v aktualizovanom programe plánuje ročná úprava približne o 0,6 až 0,7 percentuálneho bodu. Aktualizovaná konsolidačná stratégia vychádza zo zníženia podielu výdavkov podporeného štrukturálnymi reformami, ktoré spôsobia aj mierne zníženie podielu príjmov. Najvýraznejšie zníženie výdavkov by sa uskutočnilo v roku 2005, a to hlavne na základe zníženia úrokového zaťaženia o 0,5 percentuálneho bodu a zníženia výdavkov na verejné investície o 1,7 percentuálneho bodu. Pokles výdavkov na verejné investície by bol kompenzovaný rastúcim podielom projektov PPP. Predpokladaný časový rámec a kvantifikácia opatrení na znižovanie výdavkov v ďalších rokoch sa neuvádzajú dostatočne podrobne. Vývoj úpravy primárneho schodku by bol podobný ako vývoj znižovania schodku verejných financií. Primárny schodok by sa v roku 2008 zmenil na mierny prebytok (aj pri zahrnutí vplyvu reformy dôchodkového systému).

Vývoj úpravy uvedený v programe, a najmä cieľ schodku na rok 2005, po ktorom nasleduje ďalšia úprava o 2 percentuálne body HDP, sa môže považovať za primeraný na odstránenie nadmerného schodku do roku 2008 za predpokladu, že bude podporený dostatočnými opatreniami. Konečný cieľ na úrovni 2,8 % HDP (po zahrnutí vplyvu reformy dôchodkového systému) však ponecháva iba malú rezervu, ktorá sa môže ešte viac znížiť v dôsledku zmeny východiskovej pozície, keďže ešte stále existuje určitá neistota okolo výsledku finančného hospodárenia v roku 2004 (4). Rozpočtové prognózy v programe sa zdajú byť optimistické: i) Ako pripomenula prognóza útvarov Komisie z jesene 2004, môže nastať situácia, že cieľové schodky na roky 2005 a 2006, budú musieť byť upravené smerom nahor. Táto prognóza na rok 2005 berie do úvahy, že vláda vytvorila pre prípad možného prekročenia cieľového schodku „pohotovostný“ rezervný balík vo výške 0,5 % HDP. Hoci je vytvorenie tejto rezervy vítané, vyčlenená suma sa zdá byť vo vzťahu k rizikám súvisiacim s rozpočtom na rok 2005 nedostatočná. Okrem toho existujú obavy, že by mohlo dôjsť k uvoľneniu týchto prostriedkov príliš skoro počas roka, čím by sa znížila motivácia pre prísne plnenie rozpočtu v roku 2005. Nesplnením cieľov v rokoch 2005 a 2006 by sa následne zvýšil tlak na úpravy v rokoch 2007 a 2008. ii) Keďže reformné opatrenia zahrnuté v rozpočte na rok 2005 nie sú začlenené do celkovej reformnej stratégie, existujú taktiež riziká súvisiace so znížením výdavkov v roku 2005. iii) Existujú aj obavy ohľadom dosiahnutia cieľov v oblasti príjmov a výdavkov, keďže ciele stanovené v predošlých rokoch neboli zďaleka splnené. Akékoľvek prípadné zníženie sadzieb DPH v rámci prebiehajúcich daňových reforiem by okrem toho mohlo zvýšiť riziko v oblasti príjmov aj napriek tomu, že podľa zámerov by sa výpadok mal kompenzovať zvýšením iných sadzieb. Musí sa preto dôkladne uvážiť načasovanie zníženia DPH, ktoré by malo byť podmienené úplným dosiahnutím cieľových schodkov. iv) Nemožno ani vylúčiť riziko vyplývajúce zo skutočnosti, že vracanie DPH sa v súvislosti s hospodárskymi činnosťami uskutočnenými v roku 2004 oneskorilo, ale príslušné orgány sa zaviazali tento proces urýchliť, aby sa ním nezaťažil rozpočet na rok 2005. Na druhej strane posilnená kontrola vracania DPH, ktorá bola iniciovaná koncom roka 2004, by taktiež mohla prispieť k zníženiu predpokladaného schodku príjmov z DPH, čo predstavuje znížené riziko.

Vzhľadom na toto hodnotenie existuje riziko, že výsledky rozpočtového hospodárenia by mohli byť horšie, ako sa predpokladá v aktualizovanom programe. Preto hoci vývoj úpravy schodku obsiahnutý v programe, a najmä cieľový schodok na rok 2005, po ktorom má nasledovať jeho ďalšia úprava o 2 percentuálne body HDP, sa môže považovať za primeraný na odstránenie nadmerného schodku do roku 2008, fiškálne smerovanie v programe sa nezdá byť dostatočné na to, aby sa takýto vývoj mohol uskutočniť, z čoho môže vyplývať, že do roku 2008 nezabezpečí zníženie schodku pod 3 % HDP. Aby bola teda úprava dôveryhodná, boli by potrebné ďalšie opatrenia. Najdôležitejšie je, aby sa splnil nový cieľ schodku na rok 2005. Vzhľadom na vyššie uvedené hodnotenie by bolo vhodné prijať ďalšie opatrenia v objeme najmenej 0,5 percentuálneho bodu HDP.

Miera zadlženia na rok 2004 sa odhaduje na 56,7 % HDP (vrátane nákladov na reformu dôchodkového systému by dosiahla 59,9 % HDP, t. j. úroveň tesne pod referenčnou hodnotou, ktorá je v Zmluve stanovená vo výške 60 % HDP). V programe sa počíta s poklesom miery zadlženia počas jeho trvania asi o 7 percentuálnych bodov. Riziká, ktoré môžu ovplyvniť mieru zadlženia, sú rovnaké ako riziká súvisiace s prognózou vývoja schodku.

V oblasti dlhodobej udržateľnosti verejných financií sa zdá, že Maďarsko je do istej miery vystavené riziku, čo sa týka predpokladaných rozpočtových nákladov vyplývajúcich zo starnutia populácie. Riziká sčasti súvisia s neistotou vo vzťahu k dlhodobým rozpočtovým trendom spôsobenou nedostatkom informácií o predpokladaných výdavkoch na zdravotnícku starostlivosť. Stratégia načrtnutá v programe sa zakladá predovšetkým na konsolidácii rozpočtu v nasledujúcich rokoch a na ďalších reformných opatreniach, ktoré sa majú uskutočňovať v budúcnosti. Reformovaný dôchodkový systém vrátane zavedenia druhého piliera systematicky prispieva k zníženiu vplyvu demografického vývoja na rozpočet, ako aj k zníženiu rizika neudržateľnosti verejných financií. Je však dôležité naďalej pokračovať v reformách, najmä v oblasti zdravotníckej starostlivosti, ako aj rozhodne realizovať plánovanú konsolidáciu rozpočtu v strednodobom horizonte.

Hospodárske politiky načrtnuté v programe sú čiastočne v súlade so všeobecnými usmerneniami všeobecnej hospodárskej politiky pre konkrétnu krajinu v oblasti verejných financií. Celkový schodok verejných financií sa mal znížiť „vierohodným a udržateľným spôsobom vo viacročnom rámci v súlade s rozhodnutiami prijatými Radou v kontexte vykonávania rozpočtového dohľadu“. Aj keď Maďarsko vykonalo rozpočtovú úpravu v roku 2004, nesplnilo odporúčania, ktoré mu Rada adresovala 5. júla 2004 podľa článku 104 ods. 7 pre postup pri nadmernom schodku, ako to Rada uviedla vo svojom rozhodnutí z 18. januára 2005 na základe článku 104 ods. 8 Zmluvy.

Vzhľadom na vyššie uvedené hodnotenie a na základe odporúčaní Rady podľa článku 104 ods. 7 z 8. marca 2005 je Rada toho názoru, že Maďarsko by malo:

i) v strednodobom horizonte podniknúť kroky, aby do roku 2008 vierohodným a udržateľným spôsobom znížilo schodok zahŕňajúci aj zaťaženie vyplývajúce z reformy dôchodkového systému pod 3 % HDP, a to najmä prostredníctvom ďalších opatrení na dosiahnutie cieľového schodku v roku 2005 a následnej úpravy o 2 percentuálne body HDP, pričom by malo využiť každú príležitosť na urýchlenie fiškálnej úpravy;

ii) podmieniť časový plán a uskutočnenie akéhokoľvek zníženia daní dosiahnutím cieľového schodku uvedeného v aktualizovanom konvergenčnom programe predloženom v decembri 2004;

iii) pokročiť v zamýšľaných reformách systému verejnej správy, zdravotníctva a vzdelávania, ako sa zaviazalo aj vzhľadom na zvýšenie dlhodobej udržateľnosti verejných financií.

Porovnanie kľúčových makroekonomických a rozpočtových projekcií

2004 2005 2006 2007 2008 Reálny HDP (% zmena) KP december 2004 3,9 4,0 4,2 4,3 4,6 KOM 3,9 3,7 3,8 — — KP máj 2004 3,3-3,5 3,5-4,0 cca,4 4-4,5 4,5-5,0 Inflácia HISC (%) KP december 2004 6,8 4,5 4,0 3,5 3,0 KOM 6,9 4,6 4,2 — — KP máj 2004 cca.6,5 cca.4,5 cca.4 cca.3,5 cca.3 Saldo verejných financií (% HDP) KP december 2004 (5) – 4,4 – 3,6 – 2,9 – 2,2 – 1,6 vrátane reformy dôchodkového systému (6) – 5,3 – 4,7 – 4,1 – 3,4 – 2,8 KOM (7) – 5,5 – 5,2 – 4,7 — — KP máj 2004 (8) – 4,6 – 4,1 – 3,6 – 3,1 – 2,7 Primárne saldo (% HDP) KP december 2004 (5) – 0,4 0,0 0,2 0,6 1,0 vrátane reformy dôchodkového systému (6) – 1,1 – 0,9 – 0,7 – 0,3 0,1 KOM (7) – 1,1 – 1,2 – 1,1 — — KP máj 2004 (8) – 0,5 – 0,2 0,1 0,3 0,4 Hrubý verejný dlh (% HDP) KP december 2004 (5) 56,7 55,5 53,0 50,6 48,3 vrátane reformy dôchodkového systému (6) 59,9 58,6 56,8 54,9 53,2 KOM (7) 59,7 59,5 58,9 — — KP máj 2004 (8) 59,4 57,9 56,8 55,6 53,7 Konvergenčný program (KP); ekonomické prognózy útvarov Komisie z jesene 2004 (KOM); výpočty útvarov Komisie.

(1) Ú. v. ES L 209, 2.8.1997, s. 1.

(2) Primárne saldo nie je vypočítané podľa zaužívanej definície.

(3) Pri započítaní nákladov na reformu dôchodkového systému by bol vývoj znižovania schodku verejných financií medzi rokmi 2004 až 2008 takýto: 5,3 %, 4,7 %, 4,1 %, 3,4 % a 2,8 % HDP.

(4) Existujú účtovné neistoty súvisiace s vyplácaním štátnej podpory v poľnohospodárstve, čo by mohlo znížiť rozdiel medzi časovo rozlíšeným a časovo nerozlíšeným schodkom, pričom časovo rozlíšený schodok by sa v roku 2004 zvýšil. Ak sa zrýchli vracanie DPH, ako to naznačili maďarské úrady, schodok v roku 2004 by sa mohol zvýšiť takmer o 0,7 percentuálneho bodu.

(5) Maďarské orgány sa rozhodli využiť na prechodné obdobie možnosť, ktorú poskytol Eurostat, na reklasifikáciu druhého piliera dôchodkového systému v rámci verejného sektora. V porovnaní s programom z mája 2004 sa tým v období od roku 2004 do roku 2008 znižuje ročná hodnota schodku verejných financií o 0,9 až 1,2 percentuálneho bodu. Prechodné obdobie sa končí oznámením z marca 2007.

(6) Tieto údaje nie sú upravené, t. j. zahŕňajú vplyv reformy dôchodkového systému. Sú uvedené, aby sa dali porovnať s predchádzajúcim programom a s prognózou útvarov Komisie z jesene 2004, a z dôvodu, že konečné ciele na roky 2007 a 2008 už nebudú mať možnosť tejto reklasifikácie druhého piliera dôchodkového systému.

(7) Tieto údaje Komisie nie sú upravené, t. j. zahŕňajú vplyv reformy dôchodkového systému.

(8) Tieto údaje zahrnuté v konvergenčnom programe Maďarska z mája 2004 zahŕňajú vplyv reformy dôchodkového systému.

Zdroje:

Konvergenčný program (KP); ekonomické prognózy útvarov Komisie z jesene 2004 (KOM); výpočty útvarov Komisie.